L-anzjan ta’ 63 sena mill-Mosta li t-Tnejn li għadda ammetta li spara u qatel lill-kelb tiegħu stess tar-razza Doberman kien ikkundannat għal 15 il-xahar ħabs sospiżi għal tliet snin. Fil-Qorti, George Borg qal li sparalu madwar ġimagħtejn ilu wara li ma setax ilaħħaq miegħu bl-ispettur Joseph Busuttil jgħid li l-kelb miet b’tir wieħed f’rasu. Fis-sentenza tagħha l-maġistrat Natasha Galea Sciberras ordnat ukoll il-konfiska tal-arma. Il-kelb instab marbut ma’ siġra f’Wied il-Għasel, fil-Mosta l-ġimgħa l-oħra. Il-Maġistrat Natasha Galea Sciberras qalet li l-evidenza ma kinitx turi li Borg kien jaħqar lill-annimal tiegħu. Ingħad li fil-liġi jissemmew diversi metodi ta’ moħqrija fuq l-annimali fosthom tgħalliq u xokkijiet elettriċi. Borg ma użax metodi li jikkawża uġigħ fiżiku jew mentali. Madankollu l-fatt li huwa ddeċieda li joqtol lill-kelb tiegħu ma kien iġġustifikat bl-ebda mod u kien jikser il-liġi, qalet il-Qorti.